পারদ-পতনের খামখেয়ালের ধারাবাহিকতা অব্যাহত। বুধবারই তাপমাত্রা ১৪ ডিগ্রি সেলসিয়াসের নীচে নেমে গিয়েছিল। কিন্তু বৃহস্পতিবার তাপমাত্রা ফের ১৫ ডিগ্রি ছুঁল।
আলিপুর আবহাওয়া দফতর জানাচ্ছে, বছর শেষের তিনদিনেও পারদের ওই ওঠানামা চলবে! কারণ, উত্তুরে হাওয়া দুর্বল। দিনের শুরুতে একটু ঠান্ডা থাকলেও যত বেলা গড়াবে, তত ঠান্ডার আমেজ কমতে থাকবে। এদিনও তেমনটাই হয়েছে। 
দফতর সূত্রের খবর, এদিনের সর্বোচ্চ তাপমাত্রা ছিল ২৬.৮ ডিগ্রি সেলসিয়াস, যা স্বাভাবিকের চেয়ে এক ডিগ্রি বেশি। সর্বনিম্ন তাপমাত্রা ছিল ১৫ ডিগ্রি, যা স্বাভাবিক। আবহাওয়া দফতরের অধিকর্তা গণেশকুমার দাস বলেন, ‘‘উত্তুরে হাওয়ার জোর নেই। তাই শীত জাঁকিয়ে পড়ছে না। দিনের শুরুতে ঠান্ডা থাকলেও পরে তেমনটা আর থাকছে না।’’ আগামী দু’তিনদিন তাপমাত্রা ১৪-১৫ ডিগ্রি সেলসিয়াসের মধ্যে ঘোরাফেরা করবে বলে জানাচ্ছে দফতর।
প্রসঙ্গত, বুধবার ছিল মরসুমের শীতলতম দিন। সর্বনিম্ন তাপমাত্রা ছিল ১৩.৮ ডিগ্রি সেলসিয়াস। তার আগে সারা মরসুমে মাত্র তিনবার তাপমাত্রা ১৫ ডিগ্রির নীচে নেমেছে। এমনিতে চলতি মাসের তাপমাত্রা ১৪-১৫ ডিগ্রির মধ্যেই ঘোরাফেরা করেছে বলে জানাচ্ছে দফতর। 
আবহাওয়া দফতরের অধিকর্তা শীতের প্রসঙ্গে এদিন বলেন, ‘‘সাধারণত ডিসেম্বরে তাপমাত্রা স্বাভাবিকের চেয়ে নীচে নেমে যায়। এবার তেমন খুব একটা হয়নি। এ বছর তাপমাত্রা স্বাভাবিকই থাকছে।’’